Proklamation Fasnacht 2008  Rita II.       So, der liebe Närrinne und Narre,  mer ziehi hür no einisch der Fasnachtschare.  Mer si überzügt, as e gueti Fasnacht get,  vergässet der Alltag und machet aui met.    Der aui chöit nechs sicher vorstöue,  s`hürige Motto esch speziell för d`Fröue.  "Mer mache, was mer wei", ned nome ar Fasnacht,  drom liebi Manne, nämet nech in Acht.    Besch derby, machsch au wieder met,  wenn`s au hür en Obernärrin get?  Der Gmeinrot esch abgsetzt - aues wird guet,  kei Schwanz überchonnt wäge däm e Wuet.    Mir risse d`Schiggane am Chäsiwäg wägg,  mer schaffe ab d`Stüüre - e  Supergägg.  5000 Franke för jede und jedi,  uf Mallorca get`s hür die gröschti Kommeedi.    Wenn mer 5 länger am Rueder blibe,  de get`s i der Zytig e Huufe z`schribe.  Nöidedorf blöit uf - en Ufschwung setzt i,  i de Beize get`s Gratisbier johrus und johry.    Als Rita II. stohn eg jetz do  und lade öich i, a d`Aläss z`cho.  Met em Startschoss hüt z`Obe fot aues a,  Chesslete, Chinderchesslete si de am Donschtig dra.    Am Hotschibau mache mer  au, was mer wei.  Bis am Morge goht sicher niemer hei.  Das esch e Sach i dere Haue,  das wird bestimmt aune sehr guet gfaue.    Der Samschtig esch de för öisi Seniore.  Im Chrüz goht`s luschtig zue wie ne Moore.  Bim Werd esch Chinderfasnacht uf der Stross.  Der gsäit, i öisem Dorf esch öpis los.    Am Sonntig esch z`Woufu Fasnachtsumzog.  Nach Soledorn der gröscht, das esch ke Frog  Am Strosserand Lüt, ope drütuusig.  Hoffentlich esch  s`Wätter ned grad lusig.    Nochem Umzog si mer de bim Ochse im Zäut.  Do druf fröit sech die haubi Wäut.  d`Duube Guuge - was wotsch no meh?  Spöut dört denn uf för me und de.    Denn esch scho Mäntig met de Clique i de Beize,  wo öis met erne Värse so richtig ungereheize.  Au mer 5 Fröue töi dört singe  und allerlei Schlimms us em Dorf uusbringe.    Am Zischtig esch Chindermaskebau.  I der Haue esch de die gröschti Schau.  Denn zeige d`Ching,  was se drof hei,  wenn aui mache, grad wie si wei.    Mit em Fasnachtsfüür esch die schönschti Zyt verby,  und mer 5 müesse vo jetz wieder ganz Bravi sy.  Mer lade öich i, chömed mached mit,  as e unvergässlichi Fasnacht get.    Erläbet met öis 5 loschtigi Täg,  schlofet chli vor und blibet mer zwäg.  Vergässet d`Sorge, firet und lachet!  Wär ned met macht, esch ned ganz bachet.    Chömet, fäschtet, heit`s guet metnang  Und firet e ganzi  Woche lang.  I hoffe, ass jede vo öich Ferie het  und erkläre d`Fasnacht 08 aus eröffnet.